Íme a lista a Simicska-földekről - 11 Október 2013 - György Béla Honlapja
Kedd, 2019-10-15, 14:31:35
Nyitólap » 2013 » Október » 11 » Íme a lista a Simicska-földekről
Forrás: hvg.hu | 2013.10.10.
Nyilvánosságra hozta a Nemzeti Földalapkezelő Szervezet (NFA) a pályázat nélkül kiadott földhaszonbérletek listáját, amelyből kiderül, Simicska Lajos cégei 59 földterületet kaptak – írta a Blikk.
Az NFA az előzetes nyilatkozatai ellenére nem fellebbezett a Fővárosi Törvényszék ítélete ellen, amelyben a Blikknek igazat adva kötelezte a kért adatok kiadására, így az ítélet jogerőssé vált – írta a lap.
A lista több mint 24 ezer tételből áll, ennek ellenére korántsem teljes, mivel az ítéletnek megfelelően csak az eredeti adatkérés időpontjáig, az április 3-ig megkötött megbízási szerződéseket tartalmazza. Azóta bővülhetett a névsor, amit az NFA ígérete szerint hamarosan közzétesz – tette hozzá a Blikk.
A listából az azonban kiderül, hogy a legbefolyásosabb üzletembernek és politikai háttérembernek tartott Simicska Lajos érdekeltségébe tartozó cégek is kaptak pályázat nélkül állami földeket. Összesen 59-szer szerepelnek a listán Simicskáék cégei, főleg a Balaton-környékén és a nyugati határszélen csoportosulnak ezek a birtokok, kilenc különböző településen.
Azt nem lehet tudni, hogy a lap által több mint 18 ezer hektárnyira becsült földbirodalomból mennyit tesz ki ez az 59 földterület. Ez az adat továbbra sem nyilvános, az azonban a beszámoló szerint biztos, hogy vannak köztük kétszáz hektárt meghaladó szántók is.
A lap mindenesetre felsorolja, hogy mely településeken jutottak földekhez Simicskáék, e szerint Balatonszabadiban 14, Lepsénynél 13, Szentgotthárdnál 12, Enyingnél 7, Hárskútnál 5, Uraiújfaulnál 4, Káldon kettő, Sárvárnál és Köcsknél pedig egy-egy területet kaptak.
Az egykori Fidesz-pénztárnok 2012-ben vágott bele a mezőgazdaságba, amikor a feleségével létrehozta a Hárskúti Mezőgazdasági Zrt.-t. Bár a cég már 200 hektárnyi földdel rendelkezhet a megkapott területalapú támogatásokból kiszámolva, Simicska idén júniusban vált igazi óriásbirtokossá, amikor bevásárolta magát a Mezort Zrt.-be – közölte a lap.
A részvények feléért 250 millió forintot fizetett, a felesége pedig 111 milliót. A cég a leányvállalatai révén közel egyharmad balatonnyi, több mint 18 ezer hektárnyi területet birtokolhat, és amely után különféle jogcímeken már az idei első félévben 1,6 milliárd agrártámogatást kapott az uniótól és az államtól a Mezőgazdasági és Vidékfejlesztési Hivatal adatai szerint.
Kategória: Belföld | Megtekintések száma: 264 | Hozzáadta: georgio | Tag-ek(kulcsszavak): Simicska Lajos földbérlet | Helyezés: 0.0/0